burgasdotpro/wikipedia huggingface dataset:
Oxyrhynský papyrus 222

Oxyrhynský papyrus 222 (P. Oxy. 222 alebo P. Oxy. II 222) je útržkovitý grécky papyrusový rukopis z 3. storočia obsahujúci zoznam olympijských víťazov od neznámeho autora. V súčasnosti sa nachádza v Britskej národnej knižnici (oddelenie rukopisov, 1185) v Londýne.
"Oxyrhynský papyrus 222" bol objavený v roku 1897 v egyptskom nálezisku v Oxyrhynchosu britskými archeológmi Bernardom Grenfellom a Arthurom Huntom. Staroveký Oxyrhynchos sa nachádzal v Hornom Egypte. Po pripojení Egypta k Rímskej ríši sa mesto stalo administrativnym strediskom, obývanom potomkami gréckych prisťahovalcov. Odpadové jamy tohto starovekého mesta ukrývali obrovské množstvo papyrusov nevyčísliteľnej hodnoty. Papyrusy boly dopravené do Oxfordu, kde začala práca na ich lúštení, ktorá trvá dodnes. Texty na papyrusoch obsahujú fragmenty účtov, závetov, súdnych sporov, súkromných listov, horoskopov a iných záznamov. Oživujú tak kedysi kypiaci svet obyvateľov mesta, svet vzostupu a pádu Rímskej ríše a počiatky kresťanstva.
Oxyrhynský papyrus 222 má rozmery 180 x . Predná strana papyrusu uvádza zoznam olympijských víťazov zo 75. do 78. a od 81. do 83. olympijských hier, (480 – 468 pred Kr., 456 – 448 pred Kr.) a športové disciplíny: beh na jedno stadion, zápasenie, box (aj mládežnícky), beh na dve stadiá, dlhý beh, päťboj, pankration, beh ťažkoodencov, preteky so štvorzáprahom koní a jazdecké preteky. Zadná strana obsahuje fragmenty účtov. Text Oxyrhynského papyrusu 222 bol publikovaný Grenfellom a Huntom v roku 1899.
PFK Piešťany

PFK Piešťany je futbalový klub, ktorý pôsobí v meste Piešťany od roku 1912. Od sezóny 2016/17, po príchode nového vedenia, hrá i kategória mužov, ktorá v minulosti pôsobila v III. lige Západ, avšak bola z nej v roku 2015 odhlásená. Stále sú uchovávané kategórie ako starší a mladší dorast, žiaci a prípravky. Klub dosiahol po “znovuzrodení” v 2016 najlepšiu 7. priečku v 4. lige západ, avšak po reorganizácii zostúpil naspäť do 5. ligy kde momentálne pôsobí.
Dejiny.
Slovenský futbalový klub bol založený v roku 1912 pod názvom "PAFC Pöstyén" (Pöstényi atleticai és futbal club Pöstyén). V roku 1937 sa z neho odčlenilo hokejové mužstvo "ŠHK 37 Piešťany". Po 102-ročnej nepretržitej činnosti zaniklo v roku 2015 mužské futbalové družstvo. Vedenie sa potom naďalej rozhodlo udržiavať iba činnosť mládežníckych družstiev. Od augusta "2016" prevzalo piešťanský futbal nové vedenie, ktoré sa rozhodlo opätovne naštartovať mužstvo mužov prihlásením sa do najnižšej ôsmej ligy. 
V sezóne 2016-2017 seniorské mužstvo vyhralo ôsmu ligu a postúpilo do siedmej, v sezóne 2017-2018 vyhralo aj siedmu ligu a postúpilo do šiestej ligy. V sezóne 2018-2019 PFK Piešťany vyhralo šiestu ligu a postúpilo do V. ligy západ. V sezóne 2019-2020 skončilo mužstvo na 3. mieste v V. lige západ.
Základné informácie.
Klubovými farbami sú žltá, modrá a biela. Domáci štadión má kapacitu 8 000 miest a z toho 920 na sedenie, rozmery hracej plochy sú 105 x 68 metrov. V areáli PFK sa taktiež nachádza aj povrch s umelou trávou, ktorý slúžil miestnemu, ale taktiež aj množstvu okolitých klubov, na zimnú prípravu a iné udalosti (túto plochu si je možné aj prenajať).
Futbalový klub sa od príchodu nového vedenia na čele s Erikom Hlavatým v auguste 2016 snaží o prilákanie fanúšikov športu do areálu futbalového klubu. Proces začal znovuobnovením Mestskej futbalovej ligy, ktorá v novembri 2016 odštartovala nultý ročník a oživením domácich zápasov, počas ktorých sa v spolupráci s miestnymi príspevkovými organizáciami vytvára súťaže pre divákov. Rovnako sa začiatkom roka 2017 začala rekonštrukcia priestorov a objektu Športhotela i celého areálu.
Pre fanúšikov vytvorilo internetový obchod s fanúšikovskými predmetmi od kalendára, cez oblečenie až po vankúše, hracie karty či USB kľúče. Webová stránka obsahuje mnoho informácií a zábavy. 
Klub sa angažuje aj v snahe o znovuobnovenie športových tried v meste, keď prvý ročník piatakov by mal byť otvorený v školskom roku 2017/2018. Spolupráca s partnermi, miestnymi podnikateľmi o miestnymi fanúšikmi pomáha k stabilizácii klubu, ktorého cieľom je hrať prvé ligy v mládežníckych kategóriách. Súčasťou PFK je i oddiel prípravkárov (Piešťanskí Kohúti), ktorých vzrastajúci počet smeruje ku vyššej konkurencii a zároveň lepšej centralizácie kvalitných hráčov z celého regiónu.
Lars Hansen

Lars Peter Hansen (* 26. október 1952 Champaign, Illinois, USA) je americký ekonóm, zaoberajúci sa najmä makroekonomikou, ekonometriou a teóriou financií, nositeľ Ceny Švédskej ríšskej banky za ekonomické vedy na pamiatku Alfreda Nobela za rok 2013.
Osobný život.
Je ženatý s Grace Tsiang, dcérou čínsko-amerického ekonóma Sho-Chieh Tsianga a spolu majú syna Petra.
Životopis.
Jeho otec Roger Gaurth Hansen, bol profesorom biochémie na Utah State University. Má dvoch bratov, Ted Howard Hansen pôsobí ako imunológ na " Washington University in St. Louis" a Roger Hansen je inžinierom v oblasti manažmentu vodných zdrojov.
V roku 1974 získal titul bakalára na Utah State University a v roku 1978 získal na University of Minnesota titul PhD. Následne nastúpil ako asistent a docent na Univerzitu Carnegie Mellon a v roku 1981 začal pôsobiť na University of Chicago. Na tejto univerzite je dnes profesorom ekonómie.
Jeho najznámejším vedeckým výsledkom je vývoj ekonometrickej techniky tzv. zovšeobecnená metóda momentov (, skratka: "GMM"). Táto metóda umožňuje testovať účinnosť vybraných vzťahov v ekonomických modeloch bez nutnosti úplnej špecifikácie celého modelu.
Je autorom alebo spoluautorom mnohých prác, ktoré sa zaoberajú aplikáciou metódy do rôznych oblastí ekonómie, napríklad financií, medzinárodných financií alebo makroekonómie. Jeho raná práca s Kennethom Singletonom významne zlepšila chápanie nedostatkov širokej triedy modelov pre oceňovanie aktívov. Spoločne s Ravi Jagannathanom skonštruoval jednoduché vzťahy, ktoré musia spĺňať preferencie investorov v teoretických modeloch, aby takéto modely mohli uspieť pri vysvetlení vysokých rizikových prémií finančných aktívov.
V súčasnej dobe sa spoločne s Thomasom Sargentom zaoberá robustným rozhodovaním investorov v podmienkach neistoty. Spolu s Josém Scheinkmanom skúma časovú štruktúru vzťahu k riziku a neistote.
V roku 1984 získal spoločne s Kennethom Singletonom Frischovu medailu. V roku 2013 bol ocenený Nobelovou cenou za ekonómiu, spoločne s Robertom Shillerom a Eugenom Famom.
Hansen je členom americkej Národnej akadémie vied. V súčasnej dobe je tiež riaditeľom na Becker Friedman Institute for Research in Economics na University of Chicago a spolupodieľa sa na vedení Macro Financial Modelling Group, ktorá skúma vzťah finančného sektora a reálnej ekonomiky.
Viliam Chorváth

MUDr. Viliam Chorváth (* 11. apríl 1915, Bodorová – † 15. júl 1974 Bratislava) bol popredný slovenský, medzinárodne uznávaný, cievny chirurg a univerzitný profesor.
Vo výskumnej a klinickej praxi sa venoval problémom všeobecnej a brušnej chirurgie, neurochirurgie, endokrinnej, cievnej a rekonštrukčnej chirurgie.
Životopis.
V roku 1939 vyštudoval medicínu na Lekárskej fakulte Univerzity Komenského v Bratislave a do roku 1944 bol lekárom chirurgického oddelenia Štátnej nemocnice v Trnave. Zúčastnil sa na ilegálnom protifašistickom odboji, bol aktívnym účastníkom SNP. V dobe od 2. 9. do 21. 10. 1944 pôsobil v Dobšinej vo vojenskej poľnej nemocnici Zdravotnej správy 1. čs. armády na Slovensku ako jej veliteľ a chirurg. Liečilo sa v nej 250 pacientov. Po obsadení Dobšinej Nemcami pôsobil v poľnej nemocnici v Čiernej Lehote.&lt;br&gt;
Od roku 1945 pôsobil na I. chirurgickej klinike Lekárskej fakulty Univerzity Komenského v Bratislave, v roku 1971 sa stal jej prednostom. Od roku 1951 bol zástupcom vedúceho, od roku 1970 vedúcim katedry chirurgie Lekárskej fakulty Univerzity Komenského v Bratislave. Je laureátom Národnej ceny (1950) a nositeľom vysokých vojenských ocenení (Čs. vojenská medaila za zásluhy I. stupňa, Čs. vojnový kríž 1939...)
V rokoch 1945 – 1948 počas študijného pobytu vo Francúzsku a Belgicku spolupracoval so zvučnými menami európskej chirurgie. S profesorom Fontainom napríklad v roku 1949 popísal nové cievne ochorenie arteriolitídu (zápal tepien). Na študijnom pobyte v ZSSR v roku 1960 zbieral vedomosti od najlepších tamojších chirurgov. V roku 1953 ako prvý v Československu úspešne realizoval cievnu transplantáciu, do chirurgickej praxe zaviedol viacero nových operačných metód. Prvý upozornil na spastické poúrazové uzavretie ciev. Dospel k cenným záverom v liečbe Raynaudovej choroby (záchvatovitá bledosť prstov rúk vyvolaná chladom alebo duševným napätím, mimoriadna precitlivenosť stien prstových tepien na chlad a napätie).
Ako prvý v Československu uviedol do praxe operáciu podľa Ogneva a upozornil na možnosť embolektómie (chirurgické odstránenie embolu, napríklad krvnej zrazeniny). Je autorom hodnotných štúdií z abdominálnej (brušnej) chirurgie, neurochirurgie, autorom okolo 100 štúdií a článkov v domácich a zahraničných odborných časopisoch. 
Bol členom Francúzskej chirurgickej spoločnosti, Francúzskej flebologickej spoločnosti, Proktologickej spoločnosti latinských krajín, Medzinárodnej angiologickej spoločnosti a Collége Francaise de Pathologie Vasculaire.
The Psychedelic Sounds of the 13th Floor Elevators

The Psychedelic Sounds of the 13th Floor Elevators je debutový štúdiový album americkej kapely The 13th Floor Elevators. Obsahuje folkové, bluesové nahrávky, ale aj skladby v štýle garage rocku, no významný je hlavne tým, že patrí medzi klasické albumy histórie psychedelického rocku. Na zadnej strane vydania albumu z roku 1966 sa nachádzajú slová: „the psychedelic sounds of: The 13th Floor Elevators“. Táto veta je považovaná za prvú v ktorej sa pre označenie hudby použilo slovo „psychedelická“. V tom istom roku vyšli pod podobným označením aj albumy ďalších kapiel: The Blues Magoos ("Psychedelic Lollipop") a The Deep ("Psychedelic Moods").
K albumu bol vydaný singel „You're Gonna Miss Me“, ktorý bol jediným skutočným hitom skupiny. Dosiahol 55. pozíciu rebríčka Billboardu. Na „B“ strane singla bola pieseň „Reverberation (Doubt)“ (#129).
V roku 2005 hudobný vydavateľ Charly Records, britský label špecializovaný na reedície, publikoval remastrovanú verziu albumu "The Psychedelic Sounds of the 13th Floor Elevators" na CD. Tento nosič obsahuje bonusy, ktoré boli nahraté v roku 1966 na koncerte na ulici Polk Gulch (San Francisco) v sále Avalon Ballroom a obidve strany singlu „We Sell Soul“ a „You're Gonna Miss Me“, ktoré nahral predchodca 13th Floor Elevators, skupina The Spades.
V roku 2009 bola originálna, mono, verzia albumu vydaná v box sete s názvom „Sign of the 3-Eyed Men“. V tomto sete je aj nová alternatívna stereo verzia, v ktorej je dodržané poradie skladieb tak ako to pôvodne chcela kapela, ako aj niektoré neúspešné štarty nahrávania. Obidve verzie v box sete obsahujú rozdielne dovtedy nevydané bonusy.
Dave McKean

Dave McKean (* 29. december 1963, Maidenhead, Berkshire) je anglický ilustrátor, fotograf, grafický dizajnér, kresliar komiksov, režisér a hudobník.
Životopis.
V rokoch 1982-1986 študoval na Vysokej škole umenia a dizajnu v Berkshire. Pred ukončením štúdia sa začal živiť ako ilustrátor. V roku 1986 stretol spisovateľa Neila Gaimana a odvtedy sa s ním podieľal na mnohých projektoch. K ich prvým spoločným komiksom patrí "Black Orchid" a "Signal to Noise". Veľmi populárnou sa stala komiksová séria "Sandman", ku ktorej Dave McKean navrhol obálky pomocou koláží a experimentami s fotografiami. Od začiatku 90. rokov minulého storočia sa venuje hlavne ilustrácii a dizajnu. Roku 1998 vstúpil do sveta kinematografie, režíroval napríklad celovečerný film "MirrorMask".
Humphrey Searle

Humphrey Searle (* 26. august 1915 – † 12. máj 1982) bol anglický hudobný skladateľ a pedagóg.
Životopis.
Narodil sa roku 1915 v Oxforde, študoval na londýnskom konzervatóriu Royal College of Music (medzi jeho pedagógov patrili John Ireland a Gordon Jacob) a následne odišiel na šesťmesačné štipendium do Viedne, kde súkromne študoval u Antona Weberna. Roku 1938 začal pracovať pre BBC. Neskôr sa začal venovať výhradne skladateľskej činnosti. Skladal rôzne orchestrálne skladby, klavírne sonáty, skladby pre hlas a orchester, komornú hudbu, skladby pre gitaru, balety aj opery. Taktiež sa venoval skladaniu hudby pre film, napríklad pre film "The Haunting" režiséra Roberta Wisa. Venoval sa aj pedagogickej činnosti, medzi jeho žiakov patrili okrem iných Michael Finnissy a John Cale. Výrazne sa zaoberal dielom klaviristu a skladateľa Ferenza Liszta. Zomrel roku 1982 v Londýne vo veku 66 rokov.
Klub 231

Klub politických väzňov (Klub 231, K 231) je organizácia z obdobia tzv. Pražskej jari, ktorá združovala bývalých politických väzňov, ktorých komunistický režim v Česko-Slovensku uväznil zväčša na základe zákona na ochranu ľudovo-demokratickej republiky č. 231/1948 Zb.
Predsedom prípravného výboru sa stal Karel Nigrín. Ustanovujúce zhromaždenie Klubu 231 sa konalo 31. marca 1968 v Prahe. Zúčastnilo sa ho do 2 500 ľudí. Poslaním Klubu 231 bolo dosiahnuť úplnú rehabilitáciu všetkých nezákonne odsúdených osôb. Vytváranie okresných pobočiek organizácie a posielanie prihlášok do klubu dosiahlo masové rozmery. Podľa odhadu Klubu 231 bolo na základe zákona č. 231/1948 Z. odsúdených v Česko-Slovensku asi 128 tisíc ľudí.
Prihlášku za člena Klubu 231 podalo niekoľko desiatok tisíc ľudí. Celá činnosť organizácie bola vlastne len "zakladateľská". Činnosť Klubu 231 ukončila okupácia Česko-Slovenska. Viacerí predstavitelia Klubu 231 emigrovali. Organizácia bola potom predmetom záujmu Štátnej bezpečnosti, ale vedeniu Klubu 231 sa podarilo zničiť podstatnú časť materiálov, najmä členské prihlášky.
K 231 sa stal jedným zo symbolov Pražskej jari. Po páde režimu na jeho činnosť nadviazala Konfederácia politických väzňov Česko-Slovenska.
National Youth Orchestra of Wales

National Youth Orchestra of Wales () je waleský mládežnícky orchester založený Irwynom Waltersom v roku 1945 v Cardiffe. Hrajú v ňom hudobníci od trinástich do dvadsaťjeden rokov veku. Koncertuje prevažne vo Walese, ale občasne vyráža aj do iných krajín. Medzi dirigentov orchestra patria napríklad Clarence Raybould (1945 – 1966), Elgar Howarth (1991 – 1995) alebo Owain Arwel Hughes (2003 – 2010). Vo svojich začiatkoch tu pôsobili napríklad Karl Jenkins alebo John Cale.
Squeeze (hudobná skupina)

Squeeze je anglická rocková hudobná skupina, založená v roku 1974 v Londýne. Svoj názov skupina prevzala z albumu "Squeeze" americkej skupiny The Velvet Underground. Najznámejšie skladby tejto skupiny sú „Labelled with Love“, „Black Coffee in Bed“, „Pulling Mussels (From the Shell)“ a ďalšie. V pôvodnej zostave figuroval aj neskorší televízny moderátor Jools Holland, ktorý tu hral na klávesové nástroje. Svoj prvý album v podobe EP "Packet of Three" skupina vydala v roku 1977. Prvý radový album "Squeeze" nasledoval v nasledujúcom roku. Producentom týchto nahrávok bol waleský hudobník a člen kapely The Velvet Underground John Cale. Medzi producentov ďalších nahrávok patrili popri iných Elvis Costello a John Wood. Skupinou prešlo cez dvadsať hudobníkov, roku 2015 v skupine pôsobili gitarista Chris Difford, spevák a gitarista Glenn Tilbrook, basgitarista John Bentley, klávesista Stephen Large a bubeník Simon Hanson.
John de Lancie

John Sherwood de Lancie, Jr. (* 20. marec 1948, Philadelphia, Pensylvánia, USA) je americký herec.
Kariéra.
Narodil sa v rodine hobojistu Johna de Lancie a jeho manželky Andrey. Ako herec debutoval vo filme "Legacy" (1975) a od tej doby hral v mnohých filmoch a hosťoval či hral v mnohých seriáloch ako sú "Sudkyňa Amy", "Hill Street Blues", "Západné krídlo", "Uzavretý prípad", "L.A. Law", "MacGyver", "Čarodejnice", "To je vražda, napísala", "Battlestar Galactica" (seriál z roku 1978), "Touched by an Angel", "Nulová šanca", "Tak plynie čas", "Andromeda", či "Hviezdna brána".
V 80. a 90. rokoch hosťoval v sci-fi seriáloch zo sveta Star Treku ako záhadná a takmer všemocná bytosť Q. Objavil sa v ôsmich epizódach seriálu ', jednej epizóde "Star Trek – Vesmírna stanica D.S. 9" a troch epizódach '.
V roko 2011 daboval v oboch častiach premiérového dvojdielu 2. rady animovaného seriálu "My Little Pony" draconequusa Discorda, ktorý bol inšpirovaný ním stvárnenou postavou Q zo "Star Treku". Ako Discord sa v seriáli objavil aj o rok neskôr ve 3. rade.
So svojou manželkou, herečkou a speváčkou Marnie Mosimanovou, má dvoch synov Keegana a Owena.
Squeeze

Squeeze môže byť:
Robert Shiller

Robert James "Bob" Shiller (* 29. marec 1946, Detroit, Michigan, USA) je americký ekonóm, akademik a autor kníh.
V roku 2013 získal Cenu Švédskej ríšskej banky za ekonomické vedy na pamiatku Alfreda Nobela.
Životopis.
Narodil sa v Detroite v americkom štáte Michigan. Jeho otcom je inžinier Benjamin Peter Shiller a niektorí jeho predkovia sú litovského pôvodu.
V roku 1967 sa stal bakalárom na University of Michigan. V roku 1972 obhájil s prácou " Racionálne očakávania a štruktúra úrokových sadzieb (Rational expectations and the structure of interest rates)" pod vedením Franca Modiglianiho titul PhD. na
Massachusetts Institute of Technology. Od roku 1982 začal učiť na Yale University, predtým krátko pôsobil na Wharton School of the University of Pennsylvania alebo na University of Minnesota.
Je autorom veľkého množstva odborných článkov, prác a kníh z rôznych oblastí ekonómie a jeho činnosť zasahuje napríklad do oblastí behaviorálnej ekonómie, real estate alebo risk managementu. Zrejme jeho najznámejšou knihou je titul "Investičná horúčka (Irrational Exuberance)" z roku 2000. Varoval v nej, že technologický sektor sa v danom čase nachádzal vo špekulatívnej bubline, čo povedie k prudkému poklesu cien na akciovom trhu. Kniha sa stala bestsellerom a v roku 2005 sa dočkala druhého anglického vydania.
V roku 2009 získal Cenu Deutsche Bank za finančnú ekonómiu a v roku 2013 bol spoločne s Eugenom Famom a Larsom Hansenom ocenený Cenou Švédskej ríšskej banky za ekonomické vedy na pamiatku Alfreda Nobela.
Jeho manželkou je Virginia Marie Faulstich a spolu majú dve deti.
Sharon Van Etten

Sharon Van Etten (* 26. február 1981, Clinton, New Jersey, USA) je americká pesničkárka žijúca v Brooklyne.
Narodila sa ako prostredné z piatich detí v Clintone (mala staršieho brata, dve sestry a mladšieho brata). Študovala na North Hunterdon High School a po presťahovaní do Tennessee potom Middle Tennessee State University.
V roku 2009 spievala v niekoľkých piesňach na albume skupiny The Antlers s názvom "Hospice". Svoj prvý album s názvom "Because I Was in Love" vydala v máji 2009 prostredníctvom hudobného vydavateľstva Language of Stone. Ešte pred tým vydala niekoľko malých albumov, ktoré však boli predávané len na koncertoch. Do roku 2012 potom vydala ešte dva albumy, "Epic" (2010) a "Tramp" (2012).
V januári 2013 vystúpila na koncerte Life Along the Borderline venovanom speváčke Nico. V marci a apríli toho roku (2013) odohrala severoamerické turné ako predkapela skupiny Nick Cave and the Bad Seeds. Jej zatiaľ posledným albumom je "Are We There", ktorý vyšiel v máji 2014. Roku 2014 svojim vokálom prispela do piesne „Is What It Is“ hudobného dua She Keeps Bees z albumu "Eight Houses".
Timanthes z Kleón

Timanthes ("Timanthes," iný prepis: "Timanthés") bol v roku 456 pred Kr. olympijským víťazom v pankratiu.
Timanthes z Kleón zvíťazil v pankratiu na 81. olympijských hrách v roku 456 pred Kr. Pankration sa v Olympii zaviedol na 33. hrách v roku 648 pred Kr. a jeho prvým víťazom bol Lygdamis zo Syrakúz. Pankration bol pästiarský zápas, pri ktorom boli dovolené všetky zápasnícke chmaty, údery päsťou, kopanie a vykrúcanie údov.
V druhom storočí navštívil Olympiu grécky cestovateľ a spisovateľ Pausanias, ktorý zaznamenal, že sochu Timanthea videl v posvätnom okrsku olympijskej "Altidy". Podľa nápisu na podstavci, tvorcom tejto sochy bol sochársky majster Myrón z Atén. O Timantheovi sa hovorilo, že zomrel za týchto okolností: prestal už s tréningom, ale ešte stále skúšal svoju silu každodenným napínaním veľkého luku. Potom sa odsťahoval a o cvičenie s lukom sa nestaral. Keď sa vrátil, nevedel už luk napnúť, preto zapálil drevenú hranicu a vrhol sa do jej plameňov. Pausanias poznamenal, že kedykoľvek ľudia niečo podobné vykonali či v budúcnosti vykonajú, takýto čin sa vždy bude pokladať skôr za záchvat šialenstva ako za odvahu či hrdinstvo.
Timanthes

Timanthes alebo Timanthés ("Timanthes," iný prepis: "Timanthés") môže byť:
Timanthes môže byť aj:
Psychedelický pop

Psychedelický pop je psychedelický hudobný štýl inšpirovaný zvukom psychedelického folku a psychedelického rocku, ktorý je aplikovaný do hlavného prúdu pop music. Svoj vrchol popularity tento žáner dosiahol koncom 60. rokov 20. storočia, no začiatkom 70. rokov je popularita rýchlo upadla. 
Stručná charakteristika.
Príčinou vzostupu popularity žánru a jeho aplikácie do stredného prúdu bolo zistenie hudobného priemyslu, že sa psychedélia stala komerčne atraktívna. Publiku sa preto začali do pop music podsúvať charakteristické znaky, ako sú texty piesní, v ktorých sú referencie zaoberajúce sa drogovou témou, kapely začali využívať zvuky sitar, rôzne skreslené gitary, ozveny a reverby. Do stredného prúdu sa dostala aj móda Hippies
Príkladom je skupina Beach Boys, ktorá pod vedením Briana Wilsona vložila psychedelické prvky do ich albumu "Pet Sounds" (1966) (napríklad hit „Good Vibrations“). Pri kapele The Beatles by sa dal do žánru psychedelického popu zaradiť ich album "Revolver", ktorý vydali v tom istom roku ako Beach Boys ich "Pet Sounds". Za prototypy psychedelického popu sú považované aj singel s dvoma „A“ stranami od The Beatles z roku 1967: „Penny Lane“/„Strawberry Fields Forever“. Britskými príkladmi číslo jedna pre psychedelický pop sú aj prvé hitové single skupiny Pink Floyd: „Arnold Layne“ a „See Emily Play“. Pôvodom škótsky folkový pesničkár Donovan sa pretransformoval na elektrickú hudbu a nahral sériu popových hitov, ktorý odštartovala nahrávka „Sunshine Superman“, singel na vrcholoch rebríčkov Spojeného kráľovstva, ako aj Spojených štátov. 
Tínedžerský popový ťahák americkej hudobnej scény 60. rokov nazývaný „bubblegum pop“ a ich predstavitelia ako napríklad The Monkees tiež využívali psychedelické postupy práce so zvukmi. Americkou popovou formáciou, ktorá nasledovala tento štýl bola napríklad aj The Mamas &amp; the Papas.
Austrálska odpoveď na The Beatles, mainstreamová popová kapela The Easybeats zo Sydney nahrala v roku 1966 medzinárodne úspešný hit „Friday on My Mind“. Iná formácia z Brisbane, známa na celom svete ako Bee Gees nahrala v Londýne tri veľké hity na svoj album "Bee Gees 1st" z roku 1967 tri veľké hity s folkovými, rockovými a psychedelickými prvkami silne ovplyvnené hudbou The Beatles.
Koncom 60. rokov sa psychedelický pop a psychedelický folk zo stredného prúdu vytraácali. Veľ tých umelcov, ktorí tento úpadok ustáli dokázali to iba preto, lebo sa vrátili ku koreňom rocku, k žánru v USA nazývanom aj roots rock na tradičných základoch, folku, experimentálnom, či progresívnom rocku, alebo aj na rífoch založenom heavy rocku. Psychedelické vplyvy sa najdlhšie držali ešte v začiatkoch 70. rokov v tvorbe založenej na bubblegum pope. Boli základnými prvkami, ktoré naznačili podstatu neo-psychedelie a prejavili sa v niektorých hudobných nahrávkach, aké v polovici 80. rokov vyprodukoval Prince, či neskôr Lenny Kravitz, The Stone Roses , či v začiatkoch britský Blur, alebo Oasis.
Kadidlo

Kadidlo, ( "olibanum", "Frankincense", "לבונה", "Levon"; لبان, "lubbān)", v pravoslávii sa mimo všeobecného výrazu "кадило" ("kadili") používa skôr výraz "ладан" ("Ladan"), "λήδανον", či "λάδανον") je vonná živica, ktorá sa pripravuje z tzv. "glejoživice". Získava sa z kmeňa kadidlovníka ("Boswellia"), používa v kombinácii s myrhou a balzamom a pri pálení vydáva korenenú vôňu. 
Používa sa často pri rôznych náboženských obradoch aj pri meditáciách. Užívanie kadidiel ako súčasť náboženského rituálu prevzalo v staroveku východné, neskôr aj západné kresťanstvo.
Dejiny.
V najjužnejšej časti Ománu, dnešnom Dafáre, sa začal pestovať kadidlovník pravý (Boswellia sacra) už v staroveku. Spolu s inými vonnými esenciami sa zrná tejto živice používali v kadidelniciach v chrámoch po celom svete - v Egypte, na Blízkom východe aj v antickom Ríme. Bol to veľmi dôležitý produkt pre náboženské obrady, v kresťanských chrámoch sa kadidlo na okiadzanie používa aj dnes.
Kadidlo je spomenuté v Biblii ako jeden z troch darov, ktoré mudrci priniesli narodenému Ježišovi, čo ukazuje ako cenné v tej dobe bolo.
Rímsky spisovateľ Plínius starší v 1. storočí uviedol, že obchodovanie s kadidlom urobilo z obyvateľov Ománu jednych z najbohatších ľudí sveta. Kadidlo bolo cenené viac ako zlato. V 2. storočí sa už vyvážalo približne 3 000 ton kadidla za rok do Grécka, Ríma a krajín okolo Stredozemného mora.
Produkcia.
Kadidlovník (Boswellia sacra), dvojklíčnolistová drevina z čeľade brezulovitých, produkuje vonnú glejoživicu, ktorá sa priebežne zbiera ako kadidlo. Získava sa narezávaním kôry kmeňov. Zaschnuté výrony majú tvar guľovitých hrudiek či zŕn. 
Významnou zložkou kadidla sú triterpenické "kyseliny boswelliové". Používajú sa i do zubných pást, náplastí a mastí. V arabskej ľudovej medicíne a u beduínskych kmeňov je kadidlo hojivým prostriedkom.
Parfum "Amouage" je najdrahšia vôňa na svete a pripravuje najmä z kadidla, ktoré je pre Omán typické, a z ďalších 120 prísad. 
K hlavným vývozcom patrí Somálsko, severná Etiópia a juh Arabského polostrova.
Účinky.
Kadidlo má na ľudský organizmus relaxačné účinky vrátane pozdvihnutia nálady a zvyšovania pozornosti.
Podľa štúdie z roku 2008 majú aktívne látky v kadidlovej živici psychoaktívne účinky - znižujú úzkosť a pôsobia antidepresívne.
Dobroslav Pustaj

Dobroslav Pustaj (* 9. júl 1931, Košice, Česko-Slovensko – † 27. jún 2013, Prostějov, Česko) bol zakladateľ protikomunistického hnutia "Slobodné Československo" a jeden z najdlhšie väznených odporcov komunistického režimu v Česko-Slovensku.
Životopis.
Narodil sa v Košiciach, ale po smrti otca sa presťahoval s matkou do Ružomberka. Ako 15-ročnému mu zomrela aj matka a začal pracovať v bavlnárskych závodoch v Ružomberku. Po februári 1948 spoznal pravú tvár nastoleného komunistického režimu a založil protikomunistickú organizáciu "Slobodné Československo". Zamerali sa na zhromažďovanie zbraní, diskreditáciu komunistických funkcionárov, propagáciu demokratického systému a podobne. Organizácia mala konšpiratívny charakter.
6. mája 1952 bol Dobroslav Pustaj vzatý do väzby a koncom roka bol odsúdený na trest odňatia slobody v trvaní 25 rokov. Od vyššieho trestu ho zachránilo to, že protištátnu činnosť začal robiť ešte ako mladistvý. Bez prerušenia bol väznený 16 rokov – v jáchymovských uránových táboroch, v bani, leopoldovskej izolácii a nakoniec vo Valdiciach v sklárskej dielni. Prepustili ho až 10. mája 1968.
Po prepustení z väzenia bol ďalej sledovaný. Po páde režimu sa zapojil do aktivít Občianskeho fóra, Verejnosti proti násiliu a kandidoval tiež na primátora Ružomberka. Bol predsedom Konfederácie prenasledovaných komunizmom.
Zomrel 27. júna 2013 v Prostějove. Pochovaný je v Ružomberku.
Feidólas z Korintu

Feidólas ("Feidólas") bol olympijský víťaz v jazdeckom preteku na koni v roku 512 pred Kr.
Feidólas z Korintu zvíťazil na 67. olympijských hrách v jazdeckom preteku na koni, v športovej disciplíne, ktorú v Olympii zaviedli na 33. hrách v roku 648 pred Kr. Prvé olympijské dostihové preteky vyhral Krauxidas z Krannónu. 
Feidólas svoje olympijské víťazstvo dosiahol veľmi kuriózne. Podľa Pausania, Feidólova kobyla menom Aura (Vietor) počas preteku zhodila svojho jazdca a nebežiac o nič pomalšie správne zatočila okolo méty, a keď začula zvuk trúby ohlasujúcej posledný úsek preteku, ešte zrýchlila a k hellanodikom dobehla prvá. Éliďania nato vyhlásili Feidóla za víťaza a dovolili mu, aby mohol svojej kobyle v Olympii venovať sochu.
Gravity (singel DJa Fresha)

„Gravity“ je skladba anglického drum and bassového producenta DJa Fresha, ktorá bola vydaná ako piaty singel z jeho nadchádzajúceho štúdiového albumu. Vydaná bola dňa 8. februára 2015 v spojenom kráľovstve. Na skladbe vokálne spolupracovala anglická speváčka Ella Eyre.
Hudobné video bolo natočené v meste Tucson v štáte Arizona v USA. Vo videu je DJ Fresh a Ella Eyre v aute, ktoré naháňa polícia.
Abram (Rumunsko)

Abram () je obec v Bihárskej župe v Rumunsku. Nachádza sa na severovýchode župy a skladá sa z ôsmich dedín: Abram (sídlo obce), Cohani, Dijir, Iteu, Iteu Nou, Margine, Satu Barbă a Șuiug.
História.
Prvá písomná zmienka o dedine Abram je z roku 1291 ako "Villa Abram". V dokumentoch je táto dedina spomínaná: 1291 ako "Villa Abram", 1397 "Monustorusabram", 1412 "Monostorosabraham", 1454 "Monostorosabran", 1625 "Monostoros Abram", 1632 "Felseö Abram", 1692 "Veilse Abrahamb", 1808 "Abrámul de Szusz", 1828, 1851 "Felseö Abrány", 1913 "Érábrány".
Dedina Coheni sa spomína v roku 1454 ako Kolyan, potom roku 1489 "Kohan", 1625 "Kohani", 1692 "Kohany", 1828 "Kohány", 1851 "Luki-Kohány", "Ityiv-si-Koháni", 1913 "Berretyókohány".
Prvá písomná zmienka o dedine Dijir pochádza z roku 1410 ako "Dizer", potom 1422 "possesio volahalis Dyser", 1800 "Dizsér", 1828 "Dézser", 1851 "Dizsér".
Prvýkrát sa Margine spomína ako "Walachalis Zeltarlow". V roku 1808 je spomenutá ako Marzsinye. Je majetkom spočiatku Bethlenovcov, neskôr Telekovcov a Degenfeldovcov. Narodil sa tu Ovidiu Drimba, rumunský literárny historik a univerzitný profesor.
Africká kvalifikácia v hádzanej na LOH 2004

Africká kvalifikácia v hádzanej na LOH 2004 bola africká kontinentálna kvalifikácia v hádzanej na Letné olympijské hry 2004. Organizovala ju Africká hádzanárska konfederácia (CAHB) a konala sa v Luande, v Angole od 16.20. septembra 2003, za účasti 3 mužských a 2 ženských tímov. Na turnaj nepricestovali pôvodne plánované družstvo žien Tuniska, družstvo mužov Maroka a obe družstvá Kamerunu. Turnaj mužov pozostával iba z jednej skupiny, v ktorej sa stretol každý s každým; ženské tímy odohrali medzi sebou 2 zápasy. Zvíťazili a jediné postupové miesto si vybojovali družstvá a domácej .
Let’s Dance (singel Chrisa Reu)

„Let’s Dance“ je skladba britského speváka-skladateľa Chrisa Reu. Bola vydaná ako singel dňa 6. júna 1987 z jeho albumu "Dancing with Strangers". V britskom rebríčku UK Singles Chart singel dosiahol 12. miesto a udržal sa v ňom 10 týždňov. CD singel z roku 1987 obsahuje pomalšiu verziu tejto skladby, kým albumová verzia je "tvrdšia", rýchejšia a s viac rock and rollovým nádychom.
Anys

Anys je člen skupiny Kontrafakt, pochádzajúcej z Piešťan, vlastným menom MUDr. Ondrej Beňačka, PhD., MBA. Má vyštudovanú medicínu, pracoval ako lekár v Ružinovskej nemocnici.
Začiatky.
Ego a Anys chodili spolu na gymnázium. Na začiatku spolupracoval s Egom ale v tejto dobe nemali príliš veľký úspech. Ego na čas odišiel do Kanady, zatiaľ čo Anys na Slovensku nakúpil príslušenstvo a začal trénovať, tvoriť. Ega po nejakej dobe z Kanady vyhostili za graffiti a vrátil sa späť na Slovensko. Neskôr spolu s Rytmusom založili skupinu Kontrafakt. Kontrafakt vydal svoj prvý album v roku 2003 s názvom Tri špinavé mená a postupne sa začal dostávať do povedomia. Dnes majú na konte 6 štúdiových albumov - "Tri špinavé mená", "E.R.A.", "Bozk na rozlúčku", "Navždy", "Real Newz" a "KF ako Rolls". Kontrafakt je najúspešnejšou hip-hopovou skupinou na Slovensku a v Česku. Anys patrí medzi najznámejších slovenských DJ-ov, kedysi aj producentov.
Africká kvalifikácia v hádzanej žien na LOH 1976

Africká kvalifikácia v hádzanej žien na LOH 1976 bola africká kontinentálna kvalifikácia v hádzanej žien na Letné olympijské hry 1976. Organizovala ju Africká hádzanárska konfederácia (CAHB) a konala sa v Tunise, v Tunisku v apríli 1976, za účasti 7 tímov. Turnaj pozostával z dvoch skupín, po ktorých nasledovali zápasy play-off o konečné umiestnenie. Na turnaji zvíťazilo a jediné postupové miesto vybojovalo domáce družstvo .
Majstrovstvá Európy 3. divízie v ragby mužov 2014/16

Majstrovstvá Európy 3. divízie v ragby mužov 2014/16 bola tretia najvyššia divízia majstrovstiev Európy v ragby mužov, ktoré riadi Európska ragbyová asociácia (Rugby Europe). Konali sa od 4. októbra 201421. mája 2016, za účasti 4 tímov. Nováčikom 3. divízie bola až trojica družstiev: Bielorusko, Čierna Hora a Estónsko. Naopak, Azerbajdžan sa oproti minulej edícii do súťaže neprihlásil. Zo samotného finálového turnaja sa odhlásilo aj Grécko, nahradil ho prezidenstký výber Čiernej Hory. Víťazom prvého turnaja v Čiernej Hore sa stalo . Rugby Europe neskôr zorganizovala aj druhý turnaj, ktorý bol pre postup do vyššej divízie rozhodujúci. Víťazom druhého turnaja sa stalo . 
Nasadenie tímov.
Pozn: Číslo v zátvorke udáva umiestnenie v medzinárodnom rebríčku Rugby World k aprílu 2015.
Athéradas zo Sparty

Athéradas ("Athéradas") bol v roku 700 pred Kr. víťaz olympijských hier v behu na jedno stadion.
Athéradas zo Sparty zvíťazil v Olympii na 20. hrách v behu na jedno stadion. Beh na jedno stadion (192,27 metra) bol od založenia hier, t. j. od roku 776 pred Kr. jedinou súťažnou disciplínou až do roku 720 pred Kr., keď sa na hrách zaviedol aj beh na dve stadiá. Beh na jedno stadion sa ale aj neskôr považoval za hlavnú súťažnú disciplínu. Menom jej víťaza sa označovala celá olympiáda.
Kvalifikácia na Majstrovstvá Afriky v basketbale mužov 2015

Kvalifikácia na Majstrovstvá Afriky v basketbale mužov 2015 bola africká kontinentálna kvalifikácia v basketbale mužov, ktorú organizuje Africká basketbalová federácia (FIBA Africa). Zúčastnilo sa jej 26 afrických družstiev, ktoré súťažili o 11 miest na záverečný turnaj v 6 kvalifikačných zónach. Prebiehala od 21. septembra 2014 do 25. marca 2015. Okrem 11-tich družstiev, ktoré sa kvalifikovali z tejto kvalifikácie, udelila FIBA Africa ďalším trom družstvám tzv. divokú kartu.
Táto kvalifikácia bol zároveň aj kvalifikácia v basketbale mužov na Africké hry 2015, z ktorej postúpilo 11 družsievvšetci víťazi skupín + Seychely.
Priamy postup.
Priamo postúpili hostiteľská krajina a víťaz Majstrovstiev Afriky 2013:
Účastníci.
Pozn.: Číslo v zátvorke udáva umiestnenie v medzinárodnom rebríčku FIBA v roku 2014.
Majstrovstvá SEABA v basketbale

Majstrovstvá SEABA v basketbale alebo Majstrovstvá Juhovýchodnej Ázie v basketbale je medzinárodné podujatie národných družstiev krajín Juhovýchodnej Ázie v basketbale, ktoré riadi Basketbalová asociácia Juhovýchodnej Ázie (SEABA). Jeho história siaha do roku 1994, kedy sa v Malajzii konal prvý turnaj mužov. O rok neskôr v Thajsku sa konal prvý turnaj žien. Majstrovstvá prebiehajú s 2-ročnou periodicitou. V mužskej kategórii dominuje družstvo ; v ženskej získalo najviac prvenstiev .
Majstrovstvá SEABA slúžia zároveň ako kvalifikácia na majstrovstvá Ázie. Okrem seniorských majstrovstiev organizuje SEABA aj majstrovstvá juniorov do 18 a do 16 rokov.
Muži.
Pohár SEABA.
Pohár SEABA slúži ako kvalifikácia družstiev Juhovýchodnej Ázie na ázijský pohár.
Agent chodec

Agent chodec je pomenovanie pre agentov, ktorí po komunistickom prevrate prechádzali ilegálne hranice do Česko-Slovenska. Agentmi chodcami sa stávali česko-slovenskí emigranti, ich nábor prebiehal v utečeneckých táboroch. Tento spôsob spravodajského boja proti sovietskemu bloku využíval česko-slovenský zahraničný odboj v spolupráci s americkou Counter Intelligence Corps (neskôr Central Intelligence Agency), britskou Secret Intelligence Service alebo francúzskou tajnou službou. 
Agenti často prešli iba veľmi povrchným školením a neboli pripravení na rozsiahlu sieť konfidentov ŠtB. Len máloktorí z nich boli profesionálni spravodajcovia, často išlo o neskúsených mladých ľudí túžiacich po dobrodružstve. Odhad historikov je, že zhruba polovica ich bola zadržaná a viac ako dvadsať ich bolo popravených. Agent chodec je označenie Štátnej bezpečnosti - sami agenti si hovorili "kuriéri" alebo "kopečkári".
Tajná väznica ŠtB pre agentov chodcov fungovala v rokoch 1951-1955 v priestoroch niekdajšieho Arcibiskupského gymnázia v Prahe-Bubenči.
San Francisco (Be Sure to Wear Flowers in Your Hair)

„San Francisco (Be Sure to Wear Flowers in Your Hair)“ je americká popová pieseň, ktorú pre speváka Scotta McKenzieho napísal spevák, gitarista a skladateľ skupiny The Mamas &amp; the Papas, John Phillips.
Skladbu produkovali a vydali v máji roku 1967 Phillips a Lou Adler, ktorí ju použili na promo pre júnový Monterey International Pop Music Festival. V nahrávke hrá John Phillips na gitaru, štúdiový hudobník Gary L Coleman hrá na zvonkohru. Basovú líniu nahral ďalší štúdiový hráč, Joe Osborn a na bicie nástroje hrá Hal Blaine. 
Pôvodná McKenzim naspievaná verzia je označovaná za neoficiálnu hymnu kontrakultúry 60. rokov a Leta lásky Hippies, ktoré sa konalo v roku 1967. Philips hovorí, že pieseň napísal za dvadsať minút. Text songu radí poslucháčom, „že keď pôjdu do San Francisca, nech si do vlasov dajú nejaké kvety“. Je to rada pre tisíce mladých ľudí, ktorí sa koncom 60. rokov 20. storočia rozhodli navštíviť San Francisco v Kalifornii.
Po vydaní singla dňa 13. mája 1967 sa pieseň stala permanentným hitom. V týždni, ktorý končil 1. júlom 1967 singel dosiahol v americkom rebríčku "Billboard" Hot 100 štvrté miesto a držal sa na ňom nepretržite štyri týždne. Medzičasom sa song dostal aj v Spojenom kráľovstve na prvé miesto rebríčka UK Singles Chart a na vrchole bol v viacerých európskych krajinách. Zo singla sa celosvetovo predalo viac ako sedem miliónov nosičov a je v zozname najpredávanejších singlov sveta. V strednej Európe sa pieseň uchytila ako jedna z hymien slobody a v období Česko-Slovenska roku 1968 znela počas Pražskej jari. Jej coververziu nahrala skupina Prúdy so spevákom Pavlom Hammelom.
Zaujímavou je aj pieseň „Massachusetts“ od kapely Bee Gees, ktorá je sčasti reakciou na song „San Francisco (Be Sure to Wear Flowers in Your Hair)“. Táto pieseň je o niekom, kto odišiel do San Francisco, no teraz sa mu nostalgicky cnie za Massachusetts. Aj coververziu tejto piesne, ktorú je možné nájsť medzi bonusmi reedície albumu "Zvoňte, zvonky", naspieval Pavol Hammel.
Pieseň je možné počuť aj vo viacerých filmoch, napríklad v Polanského filme "Frantic" (1988 - hrajú: Harrison Ford, Betty Buckley, John Mahoney...), v akčnej snímke "Skala" (1996 - hrajú: Sean Connery, Nicolas Cage...) a svoje miesto má aj v časti, ktorá sa zaoberá jej historickými súvislosťami príbehu, ktorý vo filme prežíva "Forrest Gump" (1994 - hrajú: Tom Hanks, Gary Sinise, Sally Field...). 
Skladba „San Francisco (Be Sure to Wear Flowers in Your Hair)“ má mnoho coververzií. Príležitostne ju hrávala ako súčasť koncertnej kompozície „Dazed and Confused“ skupina Led Zeppelin, Spevák U2, Bono Vox tiež viedol publikum v San Franciska 18. a 19. júna 1997 k tomu, aby zaspievalo túto skladbu počas turné PopMart. Modernejšiu verziu z roku 2004 je možné počuť napríklad v mixe od Global Deejays s názvom „The Sound of San Francisco“.
Kvalifikácia na Majstrovstvá Afriky v basketbale mužov 2003

Kvalifikácia na Majstrovstvá Afriky v basketbale mužov 2003 bola africká kontinentálna kvalifikácia v basketbale mužov, ktorú organizuje Africká basketbalová federácia (FIBA Africa). Zúčastnilo sa jej 21 afrických družstiev, ktoré súťažili o 7 miest na záverečný turnaj v 7 kvalifikačných zónach. Prebiehala od 14. marca do 9. júna 2003. 
Táto kvalifikácia bol zároveň aj kvalifikácia v basketbale mužov na Africké hry 2003, z ktorej postúpilo 7 družstievvšetci víťazi skupín + Alžírsko a Madagaskar.
Priamy postup.
Priamo postúpili hostiteľská krajina a 4 najlepšie družstvá Majstrovstiev Afriky 2001:
Výsledky.
Zóna 1.
Pozn: Alžírsko malo účasť na šampionáte automatickú a zároveň postúpilo z tejto zóny aj na Africké hry 2003.
Zóna 2.
Z dvojice a postúpil Senegal.
Zóna 3.
Na oba turnaje postúpilo .
Zóna 5.
Pozn: Egypt sa kvalifikoval na Africké hry 2003.
Zóna 7.
Mal postúpiť , ktorý sa však z majstrovstiev odhlásil a nahradila ho , ktorá súťažila v skupine Zóny VI.
Defektor

Defektor je označenie pre spravodajského dôstojníka, ktorý z vlastného rozhodnutia alebo po naverbovaní prešiel na stranu protivníka. Defektor môže pracovať ako dvojitý agent alebo utiecť do krajiny protivníka a tamojšej spravodajskej službe poskytne tajné informácie, s ktorými prišiel počas svojej práce agenta do styku. Býva potom vybavený novou identitou a ochranou, pretože domovská spravodajská služba môže usilovať o jeho únos či vraždu.Motívom "defekcie" (prechod na stranu protivníka) môžu byť peniaze, odpor voči režimu alebo ideové názory. Materská služba vníma defektora ako zradcu a v domovskej krajine je často odsúdený, v krajnom prípade až na trest smrti.Po defekcii vysoko postaveného dôstojníka tajnej služby môže dôjsť v materskej spravodajskej službe k úplnej reorganizácii, pretože hrozí riziko vyzradenia napríklad veľkého počtu agentov.Medzi najznámejších česko-slovenských defektorov zo Štátnej bezpečnosti patria Ladislav Bittman a Josef Frolík.
Josef Frolík

Josef Frolík (* 22. september 1928, Libušín - pravdepodobne máj 1989) bol príslušník ŠtB, ktorý v roku 1969 emigroval do Spojených štátov amerických a pridal sa k CIA.
Detstvo.
Josef, rodený Lukeš začal používať meno Frolík v siedmich rokoch po tom, čo sa jeho matka vydala za kladenského robotníka Josefa Frolíka. Aj napriek tomu však vyrastal u starých rodičov.
Absolvoval meštiansku školu, ku koncu druhej svetovej vojny bol totálne nasadený v Nemecku. Po vojne vyštudoval obchodnú akadémiu v Slanom a pôsobil v administratíve Rudého práva, pričom študoval Vysokú školu ekonomickú.
Práca pre KSČ.
V roku 1947 vstúpil do KSČ. Už v roku 1948 sa rozhodol svedčiť proti jednému zo svojich profesorov. Profesor Gargel bol nakoniec označený za reakcionára a odsúdený na trojmesačné väzenie. V roku 1955 prešiel na IV. správu ministerstva vnútra (ekonomická rozviedka) a o päť rokov neskôr dokonca na I. správu. Tu pôsobil v rokoch 1964-1966 na rezidentúre v Londýne. V nasledujúcich rokoch sa zameral na špionáže a spravodajské hry zamerané proti CIA. Po roku 1968 sa však rozhodol nazbierať čo najviac tajných informácií a s pomocou CIA sa mu v roku 1969 nakoniec podarilo utiecť.
Emigrácia.
Hneď po emigrácii bol hojne využívaný striedavo CIA, MI5 a MI6. Americký senát ho označil za jedného z najvýznamnejších politických prebehlíkov po druhej svetovej vojne, Veľká Británia mu dokonca ponúkala vysokú vojenskú hodnosť. V ČSSR bol v roku 1971 odsúdený na smrť. Roku 1975 však ťažko ochorel a od tej doby sa prestal kvôli zdravotným problémom výraznejšie angažovať. V septembri roku 1987 mu bola zistená rakovina pečene, ktorej zrejme podľahol v máji 1989. Existuje však aj teória, že Frolík naďalej žije kdesi v USA pod tajnou identitou.
V Česku vyšli dve jeho knihy spomienok: "Špion vypovídá I" a "Špion vypovídá II", z ktorých sa česká verejnosť prvýkrát dozvedela o špionážnych praktikách česko-slovenskej rozviedky.
Vlastimil Ludvík

Vlastimil Ludvík (* 16. marec 1943, Zlín) (krycie meno "Pantůček") je bývalý česko-slovenský spravodajský dôstojník a diplomat, ktorý v roku 1988 prebehol na stranu protivníka a stal sa tak posledným defektorom česko-slovenskej komunistickej rozviedky.
Životopis.
Vyštudoval vysokú školu ekonomickú a keďže pochádzal z rodiny česko-slovenského veľvyslanca v Belgicku, Taliansku a nakoniec v Pakistane, jeho pracovné smerovanie bolo prakticky vopred dané. Do služieb rozviedky Zboru národnej bezpečnosti vstúpil tesne po okupácii Česko-Slovenska v roku 1968. Legalizovaný bol vo funkcii obchodného referenta zahraničného obchodu a od roku 1975 bol vyslaný oficiálne ako ekonóm na obchodné oddelenie veľvyslanectva v Londýne.
S výsledkami jeho spravodajskej práce neboli nadriadené orgány spokojné a samotný Ludvík sa snažil z Veľkej Británie dostať preč, preto si vymyslel, že sa ho v pokúsili zverbovať. Do Prahy sa mu však podarilo vrátiť až v roku 1982 a následne absolvoval ročnú školu rozviedky v Sovietskom zväze. Po jej ukončení sa stal starším referentom a bol poverený vedením rezidentúr v Londýne, Helsinkách, Aténach a Nikózii.
V polovici 80. rokov sa znova uvažovalo o jeho vyslaní do zahraničia. Pôvodne plánovaná rezidentúra v Paríži sa však ukázala byť nereálna, pretože bol Ludvík označený za nežiaducu osobu v Taliansku a udelenie víz do Francúzska bolo nepravdepodobné. Preto bol nakoniec vyslaný do Indie. Primárne tu česko-slovenská spravodajská služba nepôsobila proti Indii, ale proti západným krajinám. Ani tu však Ludvík nedosahoval významnejšie úspechy pri operatívnej činnosti a získavaní spolupracovníkov.
Na jeseň roku 1988 sa k pracovným problémom pridali osobné – Ludvík nadviazal intímny pomer s manželkou domovníka veľvyslanectva.
16. decembra 1988 odišiel z veľvyslanectva, pravdepodobne po predchádzajúcich tajných rozhovoroch sa stretol s pracovníkmi britskej spravodajskej služby MI6, ktorí ho na letisku previedli mimo hraničnú a pasovú kontrolu do lietadla a odleteli do Veľkej Británie, kde požiadal o politický azyl.
Dôsledkom jeho prebehnutia na britskú stranu bolo prakticky ochromenie činnosti česko-slovenskej rozviedky v zahraničí, pretože prezradil niekoľko desiatok spravodajcov, spolupracovníkov a mnohé rozpracované spravodajské akcie museli byť prerušené. Štátna bezpečnosť sa doma zamerala na jeho manželku a sledovaný bol aj jeho syn, ktorý v roku 1989 nastúpil základnú vojenskú službu. V lete roku 1989 bol Vlastimil Ludvík v neprítomnosti odsúdený na 8 rokov väzenia za opustenie republiky v dobe výkonu služby v ozbrojených silách.
Vo Veľkej Británii dostal novú identitu a po piatich rokoch dostal aj britské občianstvo. Po páde komunistického režimu v Česko-Slovensku stratila MI6 o jeho služby záujem. Domov sa vrátil v roku 1991, stretol sa s rodinou a prejavil záujem vrátiť sa do služby – teraz do demokratického bezpečnostného aparátu, ale bol odmietnutý. S manželkou ešte žil vo Veľkej Británii, ale v roku 2008 už s ňou býval znova v Prahe.
Jeho trest bol v októbri roku 1990 zrušený milosťou prezidenta Václava Havla.
Kvalifikácia na Majstrovstvá Afriky v basketbale mužov 2007

Kvalifikácia na Majstrovstvá Afriky v basketbale mužov 2007 bola africká kontinentálna kvalifikácia v basketbale mužov, ktorú organizuje Africká basketbalová federácia (FIBA Africa). Zúčastnilo sa jej 22 afrických družstiev, ktoré súťažili o 6 miest na záverečný turnaj v 6 kvalifikačných zónach. Prebiehala od 3. februára do 30. marca 2007. Neskôr FIBA Africa udelila trom družstvám, ktoré neuspeli v kvalifikácii, tzv. divokú kartu.
Táto kvalifikácia bol zároveň aj kvalifikácia v basketbale mužov na Africké hry 2007, z ktorej postúpilo 7 družstievvšetci víťazi skupín + Kamerun.
Priamy postup.
Priamo postúpili hostiteľská krajina a 6 najlepších družstiev z Majstrovstiev Afriky 2005:
Priamo postúpili hostiteľská krajina a 4 najlepšie družstvá z Afrických hier 2003:
Výsledky.
Zóna 1.
Pozn.: Z tejto zóny postúpilo Alžírsko priamo na šampionát i hry.
Zóna 2.
Do kvalifikácie sa prihlásili a . Guinea sa neskôr odhlásila a Kapvedy postúpili na majstrovstvá Afriky. Z tejto zóny postúpili a priamo na oba turnaje.
Zóna 3.
Pozn.: Z tejto zóny postúpili a priamo na oba turnaje.
Zóna 4.
Pozn.: Kamerun postúpil zároveň aj na Africké hry 2007, keď nahradil chýbajúce družstvo zo Zóny VII.
Zóna 6.
Pozn.: Z tejto zóny postúpila priamo na oba turnaje. Mozambik neskôr nahradil odstúpené Alžírsko na Majstrovstvách Afriky 2007.
Kunsthalle

Kunsthalle je výstavná inštitúcia výtvarného umenia, ktorá nemá vlastnú zbierku. Býva podporovaná umeleckým spolkom miestnych zberateľov a umelcov.